Predkladacia správa

	Ministerstvo financií Slovenskej republiky predkladá na rokovanie vlády Slovenskej republiky návrh nariadenia vlády Slovenskej republiky, ktorým sa mení nariadenie vlády Slovenskej republiky č. 598/2001 Z. z., ktorým sa vydáva colný sadzobník  v znení nariadenia vlády Slovenskej republiky č. 108/2002 Z. z.

Dôvodom predloženej úpravy je potreba zmeny prílohy č. 2 predmetného nariadenia vlády, a to zrušenia kvartálneho rozdelenia ročnej colnej kvóty pri položke ex 0207 - mäso a jedlé droby z hydiny druhu Gallus domesticus. 

Takéto rozdelenie ročnej colnej kvóty spôsobuje, že ju bude možné vyčerpať najskôr v októbri, a až v tomto čase bude možné začať šetrenie, resp. zaviesť ochranné opatrenie v dôsledku výrazne sa zvyšujúcich dovozov hydinového mäsa z Číny.

	Materiál nemá ekonomický, environmentálny vplyv, vplyv na zamestnanosť, ani vplyv na štátny rozpočet. Z uvedeného dôvodu materiál neobsahuje Doložku finančných, ekonomických, environmentálnych vplyvov a vplyvov na zamestnanosť. 

Vzhľadom na potrebu následného prijatia osobitného ochranného opatrenia, materiál bol predložený na skrátené pripomienkové konanie všetkým povinne pripomienkujúcim orgánom, Slovenskej poľnohospodárskej a potravinárskej komore, Stálemu sekretariátu Rade colnej únie, Úradu geodézie, kartografie a katastra SR, Úradu pre normalizáciu, metrológiu a skúšobníctvo SR, Úradu jadrového dozoru SR, Národnej banke Slovenska, Najvyššiemu kontrolnému úradu SR a Najvyššiemu súdu SR. 

Žiaden z pripomienkujúcich orgánov si neuplatnil v pripomienkovom konaní vecné pripomienky. Formálne pripomienky boli akceptované.

Materiál sa predkladá bez rozporov.